Document ID: 32006D0277

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Απριλίου 2006
για την τροποποίηση της απόφασης 2006/115/ΕΚ σχετικά με ορισμένα μέτρα προστασίας για την υψηλής παθογονικότητας γρίπη των πτηνών σε άγρια πτηνά στην Κοινότητα
[κοινοποιηθείσα υπό τον αριθμό Ε(2006) 1480]
(Κείμενο που παρουσιάζει ενδιαφέρον για τον ΕΟΧ)
(2006/277/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (3), και ιδίως το άρθρο 18,
Εκτιμώντας τα ακόλουθα:
(1)
Η γρίπη των πτηνών αποτελεί λοιμώδη ιογενή ασθένεια των πουλερικών και των πτηνών, η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και πιθανόν να αποτελέσουν σοβαρή απειλή για την υγεία των ζώων και τη δημόσια υγεία και να μειώσουν κατακόρυφα την κερδοφορία της πτηνοτροφίας. Υπάρχει κίνδυνος μετάδοσης του νοσογόνου παράγοντα από άγρια σε εκτρεφόμενα πτηνά, κυρίως πουλερικά, και από ένα κράτος μέλος σε άλλα κράτη μέλη και τρίτες χώρες μέσω του διεθνούς εμπορίου ζώντων πτηνών και πτηνοτροφικών προϊόντων.
(2)
Υπάρχει υποψία ή επιβεβαίωση κρουσμάτων υψηλής παθογονικότητας γρίπης των πτηνών που οφείλεται στον υπότυπο Η5Ν1 σε πολλά κράτη μέλη. Λαμβάνοντας υπόψη την επιδημιολογική κατάσταση, η Επιτροπή εξέδωσε την απόφαση 2006/115/ΕΚ, της 17ης Φεβρουαρίου 2006, σχετικά με τη λήψη ορισμένων προσωρινών μέτρων προστασίας λόγω της υποψίας ή της επιβεβαίωσης κρουσμάτων υψηλής παθογονικότητας γρίπης των πτηνών σε άγρια πτηνά στην Κοινότητα και για την κατάργηση των αποφάσεων 2006/86/ΕΚ, 2006/90/ΕΚ, 2006/91/ΕΚ, 2006/94/ΕΚ, 2006/104/ΕΚ και 2006/105/ΕΚ (4).
(3)
Τα συγκεκριμένα μέτρα που προβλέπονται στην παρούσα απόφαση εφαρμόζονται υπό την επιφύλαξη των μέτρων που πρέπει να λαμβάνονται από τα κράτη μέλη στο πλαίσιο της οδηγίας 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των πτηνών (5).
(4)
Ωστόσο, τα μέτρα που προβλέπονται στην οδηγία 92/40/ΕΟΚ αποτελούν ελάχιστα μέτρα ελέγχου και απαιτούν τη θέσπιση συμπληρωματικών διατάξεων, ιδίως όσον αφορά τις μετακινήσεις ορισμένων πτηνών και προϊόντων πουλερικών και άλλων πτηνών που προέρχονται από τη ζώνη στην οποία άγρια πτηνά έχουν προσβληθεί από τη νόσο.
(5)
Είναι ανάγκη να διευκρινιστεί η αλληλεπίδραση των κοινοτικών μέτρων που λαμβάνονται για την υψηλής παθογονικότητας γρίπη των πτηνών που προκαλείται από τον ιό Α με ορότυπο H5N1 σε άγρια πτηνά με τα μέτρα που λαμβάνονται στην περίπτωση εκδήλωσης της νόσου στα πουλερικά.
(6)
Κρίθηκε επίσης αναγκαίο να διευκρινιστεί ο χρόνος έναρξης για την ελάχιστη διάρκεια των μέτρων που προβλέπονται στην παρούσα απόφαση.
(7)
Είναι σκόπιμος ο έλεγχος και ο περιορισμός της μετακίνησης, κυρίως, ζώντων πτηνών και αυγών επώασης, ενώ παράλληλα θα επιτρέπεται η ελεγχόμενη αποστολή των εν λόγω πτηνών και των προϊόντων που προέρχονται από πτηνά, από τις εν λόγω ζώνες, υπό ορισμένους όρους. Ωστόσο, ορισμένες προσαρμογές είναι δεκτές στο βαθμό που είναι σύμφωνες με τις σχετικές διατάξεις της προαναφερθείσας οδηγίας.
(8)
Πρέπει να επιτρέπεται η μεταφορά αυγών επώασης από τις ζώνες προστασίας, υπό ορισμένους όρους. Ειδικές παρεκκλίσεις πρέπει να προβλεφθούν για τα αυγά επώασης ή για αυγά απαλλαγμένα από ειδικούς παθογόνους οργανισμούς που χρησιμοποιούνται σε εξειδικευμένα εργαστήρια ή ινστιτούτα για επιστημονικούς, διαγνωστικούς ή φαρμακευτικούς σκοπούς.
(9)
Η οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (6), θεσπίζει κατάλογο με τις μεθόδους ασφαλούς επεξεργασίας κρέατος από περιοχές υπό περιορισμό, τη δυνατότητα καθορισμού ενός ειδικού σήματος υγείας και του υγειονομικού σήματος που απαιτείται για το κρέας που δεν έχει έγκριση κυκλοφορίας στην αγορά για υγειονομικούς λόγους. Είναι σκόπιμο να επιτρέπεται η αποστολή από τις ζώνες προστασίας κρέατος που φέρει το υγειονομικό σήμα που προβλέπεται στην εν λόγω οδηγία καθώς και προϊόντων κρέατος που έχουν υποβληθεί σε επεξεργασία που αναφέρεται σε αυτήν.
(10)
Ο κανονισμός (ΕΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 και για την τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (7), προβλέπει τα μεταβατικά μέτρα που επιτρέπουν τη χρήση ενός εθνικού σήματος ταυτοποίησης για τα προϊόντα ζωικής προέλευσης που προορίζονται για ανθρώπινη κατανάλωση και τα οποία μπορούν να διατίθενται μόνο στην επικράτεια του κράτους μέλους στο οποίο έχουν παραχθεί.
(11)
Ο κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (8), επιτρέπει την εισαγωγή διαφόρων ζωικών υποπροϊόντων, όπως ζελατίνη για τεχνική χρήση, πρώτες ύλες για φαρμακευτική χρήση και άλλα, προέλευσης διαφόρων περιοχών της Κοινότητας που υπόκεινται σε υγειονομικούς περιορισμούς, επειδή τα προϊόντα αυτά θεωρούνται ασφαλή λόγω των ειδικών συνθηκών παραγωγής, επεξεργασίας και χρήσης που αδρανοποιούν με αποτελεσματικό τρόπο τους πιθανούς παθογόνους παράγοντες ή εμποδίζουν την επαφή με τα ευπαθή ζώα. Ωστόσο, πρέπει επίσης να είναι δυνατή η έγκριση της μεταφοράς τέτοιων υποπροϊόντων σε καθορισμένες εγκαταστάσεις μεταποίησης στις οποίες θα υποβληθούν σε επεξεργασία βάσει των προαναφερόμενων προτύπων, ή να γίνεται χρήση των παρεκκλίσεων που προβλέπονται στο άρθρο 23 του κανονισμού.
(12)
Η απόφαση 2006/115/ΕΚ πρέπει να τροποποιηθεί ανάλογα.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2006/115/ΕΚ τροποποιείται ως εξής:
1)
Στο άρθρο 2 προστίθεται η ακόλουθη παράγραφος:
«5. Τα μέτρα που προβλέπονται στην παρούσα απόφαση εφαρμόζονται υπό την επιφύλαξη των μέτρων που εφαρμόζονται στην περίπτωση εκδήλωσης γρίπης των πτηνών στα πουλερικά και τα οποία λαμβάνονται σύμφωνα με την οδηγία 92/40/ΕΟΚ ή, όπου ισχύει, υπό την επιφύλαξη αυστηρότερων κοινοτικών μέτρων προστασίας σε σχέση με την υψηλής παθογονικότητας γρίπη των πτηνών στα πουλερικά που προκαλείται από τον ιό της γρίπης τύπου Η5Ν1.».
2)
Το άρθρο 5 δεύτερο εδάφιο αντικαθίσταται από το ακόλουθο κείμενο:
«Εάν επιβεβαιωθεί η παρουσία του ιού υψηλής παθογονικότητας γρίπης Α, ιδίως του υπότυπου H5N1 σε άγρια πτηνά, τα μέτρα που προβλέπονται στα άρθρα 3 και 4 ισχύουν για όσο χρονικό διάστημα απαιτείται λαμβάνοντας υπόψη τους γεωγραφικούς, διοικητικούς, οικολογικούς και επιζωοτιολογικούς παράγοντες που συνδέονται με τη γρίπη των πτηνών και για τουλάχιστον 21 ημέρες, στην περίπτωση της ζώνης προστασίας, και 30 ημέρες στην περίπτωση της ζώνης επιτήρησης, μετά την ημερομηνία συλλογής από άγρια πτηνά δειγμάτων για τα οποία επιβεβαιώθηκε ο εξαιρετικά παθογόνος υπότυπος Η5 του ιού της γρίπης των πτηνών.».
3)
Το άρθρο 6 παράγραφος 1 αντικαθίσταται από το ακόλουθο κείμενο:
«1. Κατά παρέκκλιση του άρθρου 3 παράγραφος 2 στοιχείο α), το πληττόμενο κράτος μέλος δύναται να εγκρίνει τη μεταφορά:
α)
πουλερικών και εκτρεφόμενων πτερωτών θηραμάτων προς εκμεταλλεύσεις υπό επίσημο έλεγχο που βρίσκονται είτε στη ζώνη προστασίας είτε στη ζώνη επιτήρησης·
β)
νεαρών ορνίθων έτοιμων για ωοτοκία προς εκμεταλλεύσεις υπό επίσημο έλεγχο στο ίδιο κράτος μέλος και τα πουλερικά θα παραμείνουν στην εκμετάλλευση προορισμού επί 21 ημέρες μετά την άφιξη τους.».
4)
Το άρθρο 6 παράγραφος 2 το στοιχείο β) αντικαθίσταται από το ακόλουθο κείμενο:
«β)
νεοσσών μιας ημέρας από τη ζώνη προστασίας προς εκμεταλλεύσεις υπό επίσημο έλεγχο στην επικράτειά του, υπό την προϋπόθεση ότι στην εκμετάλλευση προορισμού δεν υπάρχουν άλλα πουλερικά ή πτηνά αιχμαλωσίας, εκτός των πτηνών συντροφιάς που αναφέρονται στο άρθρο 1 παράγραφος 2 στοιχείο γ) σημείο i) τα οποία στεγάζονται χωριστά από τα πουλερικά, και ότι η μεταφορά γίνεται υπό τους όρους που αναφέρονται στο άρθρο 24 παράγραφος 1 στοιχεία α) και β) της οδηγίας 2005/94/ΕΚ και τα πουλερικά παραμένουν στην εκμετάλλευση προορισμού επί 21 ημέρες μετά την άφιξή τους·».
5)
Στο άρθρο 7 παράγραφος 1 προστίθεται το ακόλουθο κείμενο:
«γ)
την αποστολή αυγών επώασης ή αυγών απαλλαγμένων από ειδικούς παθογόνους παράγοντες από τη ζώνη προστασίας σε καθορισμένα εργαστήρια ή ινστιτούτα για επιστημονικές, διαγνωστικές ή φαρμακευτικές χρήσεις.».
6)
Στο άρθρο 8 παράγραφος 1 προστίθεται το ακόλουθο στοιχείο:
«ζ)
νωπού κρέατος πουλερικών ή εκτρεφόμενων φτερωτών θηραμάτων, κιμάδων και παρασκευασμάτων κρέατος και μηχανικώς διαχωρισμένου κρέατος που περιέχουν κρέας, τα οποία έχουν ληφθεί από σφάγια πουλερικών ή από σφάγια εκτρεφόμενων φτερωτών θηραμάτων προέλευσης από περιοχή εντός ή εκτός της ζώνης προστασίας προς τα υπόλοιπα τμήματα της επικράτειάς του, εφόσον το εν λόγω κρέας:
i)
έχει ταυτοποιηθεί σύμφωνα με το άρθρο 4 της οδηγίας 2002/99/ΕΚ είτε με το σήμα που προβλέπεται στο παράρτημα ΙΙ της οδηγίας 2002/99/ΕΚ είτε με το εθνικό σήμα που έχει καθιερωθεί σύμφωνα με το άρθρο 4 του κανονισμού (ΕΚ) αριθ. 2076/2005,
ii)
έχει ληφθεί, κοπεί, αποθηκευτεί και μεταφερθεί χωριστά από άλλο νωπό κρέας πουλερικών ή εκτρεφόμενων φτερωτών θηραμάτων που προορίζονται για αποστολή προς άλλα κράτη μέλη ή για εξαγωγή σε τρίτες χώρες, και
iii)
χρησιμοποιείται κατά τρόπο ώστε να αποφεύγεται η εισαγωγή του σε προϊόντα κρέατος ή παρασκευάσματα κρέατος που προορίζονται για το ενδοκοινοτικό εμπόριο ή για εξαγωγή σε τρίτες χώρες, εκτός εάν έχει υποβληθεί στην επεξεργασία που απαιτείται για τη γρίπη των πτηνών, η οποία αναφέρεται στον πίνακα 1 στοιχεία α), β) ή γ) του παραρτήματος III της οδηγίας 2002/99/ΕΚ.».
7)
Στο άρθρο 8, διαγράφεται η παράγραφος 2.
8)
Στο άρθρο 9 παράγραφος 1, το στοιχείο α) αντικαθίσταται από το ακόλουθο κείμενο:
«α)
ζωικά υποπροϊόντα:
i)
που συμμορφώνονται με τους όρους που καθορίζονται στο κεφάλαιο ΙΙ σημείο A, στο κεφάλαιο III σημείο B, στο κεφάλαιο IV σημείο A, στο κεφάλαιο VI σημεία A και B, στο κεφάλαιο VII σημείο A, στο κεφάλαιο VIII σημείο A, στο κεφάλαιο IX σημείο Α και στο κεφάλαιο X σημείο A του παραρτήματος VII, και στο κεφάλαιο II σημείο B και στο κεφάλαιο III σημείο ΙΙ σημείο A του παραρτήματος VIII του κανονισμού (ΕΚ) αριθ. 1774/2002, ή
ii)
μεταφέρονται υπό όρους βιοασφάλειας σε καθορισμένες εγκαταστάσεις μεταποίησης που έχουν εγκριθεί σύμφωνα με το κεφάλαιο ΙΙΙ ή το κεφάλαιο IV του κανονισμού (ΕΚ) αριθ. 1774/2002 για να υποστούν επεξεργασία που θα εξασφαλίσει την αδρανοποίηση του ιού της γρίπης των πτηνών, ή
iii)
μεταφέρονται υπό όρους βιοασφάλειας για να μετατραπούν σε ζωοτροφές σύμφωνα με την παρέκκλιση που προβλέπεται στο άρθρο 23 παράγραφος 2 στοιχείο γ) του κανονισμού (ΕΚ) αριθ. 1774/2002·».
Άρθρο 2
Όλα τα κράτη μέλη θεσπίζουν και δημοσιεύουν αμέσως τα αναγκαία μέτρα για τη συμμόρφωση με την παρούσα απόφαση. Ενημερώνουν αμέσως την Επιτροπή σχετικά.
Άρθρο 3
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 7 Απριλίου 2006.

Labels: 17
20
0
3
6